CELEX: 32012R0880
Language: el
Date: 2012-06-28 00:00:00
Title: Κατ’ εξουσιοδότηση κανονισμός (ΕΕ) αριθ. 880/2012 της Επιτροπής, της 28ης Ιουνίου 2012 , για τη συμπλήρωση του κανονισμού (ΕΚ) αριθ. 1234/2007 του Συμβουλίου όσον αφορά τη διακρατική συνεργασία και τις συμβατικές διαπραγματεύσεις των οργανώσεων παραγωγών στον τομέα του γάλακτος και των γαλακτοκομικών προϊόντων

28.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 263/8
            
         ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 880/2012 ΤΗΣ ΕΠΙΤΡΟΠΉΣ
   της 28ης Ιουνίου 2012
   για τη συμπλήρωση του κανονισμού (ΕΚ) αριθ. 1234/2007 του Συμβουλίου όσον αφορά τη διακρατική συνεργασία και τις συμβατικές διαπραγματεύσεις των οργανώσεων παραγωγών στον τομέα του γάλακτος και των γαλακτοκομικών προϊόντων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 126ε παράγραφος 1,
   Εκτιμώντας τα ακόλουθα:
   
               (1)
            
            
               Το μέρος ΙΙ τίτλος ΙΙ κεφάλαιο ΙΙ τμήμα ΙΙΑ του κανονισμού (ΕΚ) αριθ. 1234/2007 που προστέθηκε με τον κανονισμό (ΕΕ) αριθ. 261/2012 του Ευρωπαϊκού Κοινοβουλίου και του Συμβουλίου (2) περιλαμβάνει κανόνες σχετικά με τις οργανώσεις παραγωγών και τις ενώσεις τους στον τομέα του γάλακτος και των γαλακτοκομικών προϊόντων, ιδίως όσον αφορά την αναγνώρισή τους και τις συμβατικές διαπραγματεύσεις. Είναι αναγκαίο να συμπληρωθούν οι κανόνες αυτοί όσον αφορά τους όρους αναγνώρισης των διακρατικών οργανώσεων παραγωγών και των διακρατικών ενώσεων των αναγνωρισμένων οργανώσεων παραγωγών, αποσαφηνίζοντας την αρμοδιότητα των σχετικών κρατών μελών και, ταυτόχρονα στο πλαίσιο του σεβασμού της ελευθερίας εγκατάστασης, εξασφαλίζοντας ότι οι ισχύοντες κανόνες είναι εκείνοι του κράτους μέλους στο οποίο πραγματοποιείται ένα σημαντικό τμήμα των δραστηριοτήτων των οργανώσεων ή των ενώσεων αυτών.
            
         
               (2)
            
            
               Επιπλέον, θα πρέπει να θεσπιστούν κανόνες σχετικά με την καθιέρωση της διοικητικής συνδρομής και τους όρους παροχής της σε περίπτωση διακρατικής συνεργασίας. Η συνδρομή αυτή θα πρέπει να περιλαμβάνει ιδίως τη διαβίβαση πληροφοριών που θα επιτρέπουν στο αρμόδιο κράτος μέλος να αξιολογεί εάν μια οργάνωση παραγωγών ή μια ένωση αναγνωρισμένων οργανώσεων παραγωγών τηρεί τους όρους της αναγνώρισης. Οι πληροφορίες αυτές είναι αναγκαίες για να μπορέσει το αρμόδιο κράτος μέλος να λάβει μέτρα σε περίπτωση μη τήρησης των όρων.
            
         
               (3)
            
            
               Θα πρέπει να θεσπιστούν συμπληρωματικοί κανόνες για τον υπολογισμό της ποσότητας νωπού γάλακτος που καλύπτεται από τις διαπραγματεύσεις μεταξύ των αναγνωρισμένων οργανώσεων παραγωγών και των μεταποιητών ή των συλλεκτών νωπού γάλακτος. Για να ληφθούν υπόψη οι εποχικές διακυμάνσεις της παραγωγής γάλακτος, στον υπολογισμό θα πρέπει να γίνει σύγκριση μεταξύ της ποσότητας γάλακτος που καλύπτεται από τις διαπραγματεύσεις για το χρονικό διάστημα της παράδοσης και της εκτιμώμενης ποσότητας παραγωγής γάλακτος που είναι αντιπροσωπευτική για την περίοδο αυτή, ώστε να αξιολογηθεί η τήρηση των ανώτατων ορίων που προβλέπονται στο άρθρο 126γ του κανονισμού (ΕΚ) αριθ. 1234/2007,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έδρα
   1.   Μια διακρατική οργάνωση παραγωγών εγκαθιστά την έδρα της στο κράτος μέλος στο οποίο έχει σημαντικό αριθμό μελών ή σημαντική ποσότητα εμπορεύσιμης παραγωγής.
   2.   Μια διακρατική ένωση αναγνωρισμένων οργανώσεων παραγωγών, εφεξής «διακρατική ένωση», εγκαθιστά την έδρα της στο κράτος μέλος στο οποίο έχει σημαντικό αριθμό μελών ή σημαντική ποσότητα εμπορεύσιμης παραγωγής.
   Άρθρο 2
   Αρμοδιότητες των κρατών μελών
   1.   Το κράτος μέλος στο οποίο βρίσκεται η έδρα της διακρατικής οργάνωσης παραγωγών ή της διακρατικής ένωσης είναι αρμόδιο για:
   
               α)
            
            
               την αναγνώριση της διακρατικής οργάνωσης παραγωγών ή της διακρατικής ένωσης, σύμφωνα με το άρθρο 126α του κανονισμού (ΕΚ) αριθ. 1234/2007, και την εκπλήρωση των καθηκόντων που αναφέρονται στο άρθρο 126α παράγραφος 4 του εν λόγω κανονισμού·
            
         
               β)
            
            
               την καθιέρωση της αναγκαίας διοικητικής συνεργασίας με τα άλλα κράτη μέλη στα οποία βρίσκονται μέλη ή οργανώσεις μέλη όσον αφορά την εξακρίβωση της τήρησης των όρων αναγνώρισης που αναφέρονται στο άρθρο 126α του κανονισμού (ΕΚ) αριθ. 1234/2007·
            
         
               γ)
            
            
               την παροχή, μετά από αίτηση των άλλων κρατών μελών, όλων των σχετικών πληροφοριών και τεκμηρίωσης στα άλλα κράτη μέλη στα οποία βρίσκονται τα μέλη ή οι οργανώσεις μέλη.
            
         2.   Για τους σκοπούς της παραγράφου 1 στοιχείο β), τα άλλα κράτη μέλη παρέχουν κάθε αναγκαία διοικητική συνδρομή στο κράτος μέλος στο οποίο βρίσκεται η έδρα της διακρατικής οργάνωσης παραγωγών ή της διακρατικής ένωσης, συμπεριλαμβανομένης της διαβίβασης όλων των σχετικών πληροφοριών.
   3.   Σε περίπτωση που μια οργάνωση παραγωγών ή μια ένωση αναγνωρισμένων οργανώσεων παραγωγών διεξάγει διαπραγματεύσεις, όπως προβλέπεται στο άρθρο 126γ του κανονισμού (ΕΚ) αριθ. 1234/2007 σε διαφορετικό κράτος μέλος από εκείνο στο οποίο βρίσκεται η έδρα της, τα σχετικά κράτη μέλη εξασφαλίζουν ότι παρέχεται κάθε αναγκαία αμοιβαία διοικητική συνδρομή.
   Άρθρο 3
   Υπολογισμός των ποσοτήτων νωπού γάλακτος για τη διαπραγμάτευση
   Για τους σκοπούς του άρθρου 126γ παράγραφος 2 στοιχείο γ) και παράγραφος 3 του κανονισμού (ΕΚ) αριθ. 1234/2007, τα ανώτατα όρια διαπραγμάτευσης υπολογίζονται λαμβάνοντας υπόψη την περίοδο παράδοσης του νωπού γάλακτος που καλύπτεται από τις συμβατικές διαπραγματεύσεις και τις εποχικές διακυμάνσεις της παραγωγής γάλακτος, εφόσον οι διακυμάνσεις αυτές είναι σημαντικές.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 94 της 30.3.2012, σ. 38.